Pääministeri Antti Rinne (sd) sanoo Helsingin Sanomille, että suomalaisen ylilääkärin mukaan loppuun asti viety herätys sairausjakson aikana Espanjassa olisi johtanut kuolemaan.

Antti Rinne kertoo ajatuksistaan ensimmäisenä virallisena päivänään pääministerinä. Henri Kärkkäinen

SDP:n puheenjohtajan Antti Rinteen vakava sairastuminen oli yksi eduskuntavaalien dramaattisimmista käänteistä. Rinne ja hänen vaimonsa Heta Ravolainen-Rinne sairastuivat tapaninpäivänä keuhkokuumeeseen Espanjassa.

Rinne joutui sairaalahoitoon ensin Espanjassa ja myöhemmin Suomessa. Hän joutui luovuttamaan puolueen edustuksen väliaikaisesti varapuheenjohtaja Sanna Marinille.

Sairastuminen oli myös vakavampi kuin suuri yleisö aluksi tiesi. Iltalehti uutisoi tammikuussa Rinteen sairausloman pitkittymisestä ja Rinne kiiruhti päivittämään tilannetta sosiaalisessa mediassa samaan aikaan IL:n uutisen kanssa. Rinne kertoi, että hänellä oli todettu keuhkokuumeen lisäksi sepelvaltimon tukos ja sairaalabakteeri.

Nyt Rinne kertoo Helsingin Sanomille, että hän meinasi pyörtyä suihkussa ilman happiviiksiä. Sydänfilmistä kävi ilmi sydäntulehdus, minkä vuoksi hänet vaivutettiin lääketieteelliseen nukutukseen. Elimistö kävi ylikierroksilla. Nukutus kesti yli kaksi viikkoa muutamaa lyhyttä herätysjaksoa lukuun ottamatta.

Antti Rinne kertoo Helsingin Sanomille, että espanjalaislääkärit yrittivät lopettaa pakkonukutuksen pariinkin kertaan. Hänen mukaansa se olisi johtanut kuolemaan. Inka Soveri

HS:n mukaan espanjalaislääkärit olivat alkaneet herättää Rinnettä kolmesti. Sitä ei kuitenkaan viety loppuun asti. Rinne kertoo lehdelle, että suomalainen ylilääkäri totesi toukokuussa, että mikäli niin olisi tehty, Rinne olisi kuollut. Syynä oli Rinteen omassa Facebook-päivityksessäkin mainittu seikka, että sepelvaltimotauti jäi Espanjassa tunnistamatta.

– On tyypillistä sepelvaltimotaudille, että yksi suoni saattaa mennä sillä tavalla tukkoon, että se tappaa samantien, Rinne sanoo Helsingin Sanomille.

Lopulta Rinne lennätettiin ambulanssikoneella Suomeen. Hän oli edelleen nukutettuna. Yli kahden viikon nukutuksen ja toipilaana sairausvuoteella vietetyn ajan jälkeen Rinteen lihaskunto oli niin huono, että hän pystyi liikuttamaan aluksi vain ranteitaan ja päätään.

Rinteelle tehtiin pallolaajennus ja hän palasi vaalitaistoon helmikuun loppupuolella. SDP:n vaalivoiton jälkeen Rinne kutsui hänen henkensä pelastaneet teho-osaston hoitajat eduskuntaan. Rinne on useaan otteeseen muistanut kiittää suomalaista terveydenhuoltoa.